CELEX: 32019R0650
Language: sk
Date: 2019-04-24 00:00:00
Title: Nariadenie Komisie (EÚ) 2019/650 z 24. apríla 2019, ktorým sa mení príloha III k nariadeniu Európskeho parlamentu a Rady (ES) č. 1925/2006, pokiaľ ide o Yohimbe [Pausinystalia yohimbe (K. Schum) Pierre ex Beille] (Text s významom pre EHP)

25.4.2019   
               
               
                  SK
               
               
                  Úradný vestník Európskej únie
               
               
                  L 110/21
               
            
         NARIADENIE KOMISIE (EÚ) 2019/650
         z 24. apríla 2019,
         ktorým sa mení príloha III k nariadeniu Európskeho parlamentu a Rady (ES) č. 1925/2006, pokiaľ ide o Yohimbe [Pausinystalia yohimbe (K. Schum) Pierre ex Beille]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (1), a najmä na jeho článok 8 ods. 5,
         keďže:
         
                     (1)
                  
                  
                     V súlade s článkom 8 ods. 2 nariadenia (ES) č. 1925/2006, vzhľadom na to, že v súvislosti s používaním látky Yohimbe [Pausinystalia yohimbe (K. Schum) Pierre ex Beille] a prípravkov z nej v potravinách môže dochádzať k škodlivým účinkom na zdravie, pričom naďalej v tejto veci pretrváva vedecká neistota, uvedená látka podlieha preskúmaniu zo strany Únie, a bola zaradená do časti C prílohy III k nariadeniu (ES) č. 1925/2006 na základe nariadenia (ES) č. 2015/403 (2).
                  
               
                     (2)
                  
                  
                     Podľa článku 8 ods. 5 nariadenia (ES) č. 1925/2006 sa do štyroch rokov odo dňa zaradenia látky do časti C prílohy III prijme rozhodnutie týkajúce sa všeobecného povolenia používania látky uvedenej v časti C prílohy III alebo prípadne jej zaradenia do časti A alebo B prílohy III, pričom sa zohľadní stanovisko Európskeho úradu pre bezpečnosť potravín (ďalej len „úrad“) týkajúce sa akýchkoľvek súborov predložených na účely vyhodnotenia prevádzkovateľmi potravinárskych podnikov alebo akýmikoľvek inými zainteresovanými stranami, ako sa uvádza v článku 8 ods. 4
                  
               
                     (3)
                  
                  
                     Podľa článku 5 ods. 2 vykonávacieho nariadenia Komisie (EÚ) č. 307/2012 (3) len spisy predložené do 18 mesiacov od nadobudnutia účinnosti rozhodnutia o zaradení látky do časti C prílohy III k nariadeniu (ES) č. 1925/2006 bude brať úrad do úvahy ako spisy platné na účely rozhodnutia podľa článku 8 ods. 5 nariadenia (ES) č. 1925/2006.
                  
               
                     (4)
                  
                  
                     Vzhľadom na to, že zainteresované strany úradu nepredložili žiadne vedecké údaje, aby preukázali bezpečnosť Yohimbe [Pausinystalia yohimbe (K. Schum) Pierre ex Beille] v lehote uvedenej v článku 5 ods. 2 vykonávacieho nariadenia (EÚ) č. 307/2012, látka Yohimbe [Pausinystalia yohimbe (K. Schum) Pierre ex Beille] a prípravky z nej by mali byť zaradené do časti A prílohy III k nariadeniu (ES) č. 1925/2006, čo znamená, že ich použitie v potravinách bude zakázané.
                  
               
                     (5)
                  
                  
                     Nariadenie (ES) č. 1925/2006 by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha III k nariadeniu (ES) č. 1925/2006 sa mení takto:
            
                        1.
                     
                     
                        Do časti A sa pridáva tento zápis:
                        „Kôra z Yohimbe a prípravky z nej, ktoré pochádzajú z Yohimbe [Pausinystalia yohimbe (K. Schum) Pierre ex Beille]“.
                     
                  
                        2.
                     
                     
                        V časti C sa vypúšťa tento záznam:
                        „Kôra z Yohimbe a prípravky z nej, ktoré pochádzajú z Yohimbe [Pausinystalia yohimbe (K. Schum) Pierre ex Beille]“.
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. apríla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 404, 30.12.2006, s. 26.
         
            (2)  Nariadenie Komisie (EÚ) 2015/403 z 11. marca 2015, ktorým sa mení príloha III k nariadeniu Európskeho parlamentu a Rady (ES) č. 1925/2006, pokiaľ ide o druhy rodu Ephedra a o Yohimbe [Pausinystalia yohimbe (K. Schum) Pierre ex Beille], Ú. v. EÚ L 67, 12.3.2015, s. 4.
         
            (3)  Vykonávacie nariadenie Komisie (EÚ) č. 307/2012 z 11. apríla 2012, ktorým sa stanovujú vykonávacie pravidlá uplatňovania článku 8 nariadenia Európskeho parlamentu a Rady (ES) č. 1925/2006 o pridávaní vitamínov a minerálnych látok a niektorých ďalších látok do potravín, Ú. v. EÚ L 102, 12.4.2012, s. 2.